Benin / Noituus, viranomaissuojelun saatavuus

Benin / Witchcraft, sorcery, availability of state protection

**Kysymykset**

1.Voiko henkilö, jota syytetään noituudesta, saada suojelua poliisilta yksityishenkilöjen taholta tulevaa uhkaa vastaan?

***Questions***

1.Is state protection (esp. by police) available for a person accused of witchcraft/sorcery against threat posed by private individuals?

## Voiko henkilö, jota syytetään noituudesta, saada suojelua poliisilta yksityishenkilöjen taholta tulevaa uhkaa vastaan?

Tämä vastaus täydentää Maahanmuuttoviraston maatietopalvelun 13.8.2021 julkaisemaa maatietovastausta ”Benin / Yleinen tilanne ja voodoo Beninissä”[[1]](#footnote-1) (kts 300) noituuden osalta eikä tässä vastauksessa käydä läpi aiemmassa vastauksessa käsiteltyjä asioita.

Noituus on voodoon lisäksi merkittävä beniniläistä yhteiskuntaa ja kulttuuria leimaava ilmiö.[[2]](#footnote-2) Erityisesti lapsinoidat ovat vaarassa joutua kuolemaan johtavan väkivallan uhreiksi (*infanticide*) heti syntymänsä jälkeen tai varhaislapsuudessaan.[[3]](#footnote-3) Esimerkiksi väärässä asennossa (ts. perätilassa) syntynyt tai vammainen lapsi leimataan usein noidaksi; sama koskee usein myös toista kaksosvauvaa tai lasta, jonka äiti kuolee synnytyksessä[[4]](#footnote-4), ja varsinkin maan pohjoisosissa elävien heimojen[[5]](#footnote-5) tavat ohjaavat tällaisen lapsen surmaamiseen[[6]](#footnote-6). Ilmiö on kuitenkin läsnä useilla Beninin alueilla, ja joissain tapauksissa lapsen leimaamiseen riittää esimerkiksi väärään aikaan tai paikkaan puhkeava hammas.[[7]](#footnote-7) Joidenkin käytettävissä olevien lähteiden mukaan tällaisen lapsen tulee käydä läpi tietyt yhteisön määrittämät rituaalit voidakseen tulla hyväksytyksi yhteisön jäseneksi ja välttyäkseen leimautumiselta ja mahdolliselta väkivallalta.[[8]](#footnote-8)

Al Jazeeran 25.11.2010 julkaiseman reportaasin mukaan voodoon avulla suojellaan syntymässään poikkeaviksi todettuja (lue: noituudesta syytettyjä) lapsia. Reportaasissa haastatellun voodoo-papin mukaan tällaiset lapset täytyy tuoda yhteisön eteen suorittamaan tiettyjä rituaaleja, joiden avulla heidät todetaan yhteiskuntakelpoisiksi. Mikäli vanhemmat eivät noudata näitä määräyksiä ja tuo lasta yhteisön nähtäväksi, ”lapsesta tulee ongelma” ja joko lapsen isä tai äiti kuolee.[[9]](#footnote-9) Yhdysvaltain ulkoasiainministeriön (USDOS) vuotta 2020 käsittelevän ihmisoikeusraportin mukaan Beninin viranomaiset pyrkivät vähentämään lapsinoitiin kohdistuvia oikeudenloukkauksia ja kuolemaan johtavaa väkivaltaa ovelta-ovelle -kampanjoilla ja muulla tiedotuksella[[10]](#footnote-10), mutta esimerkiksi Al Jazeeran reportaasissa vuonna 2010 haastatellun viranomaisen mukaan noituudesta syytettyjen lasten suojeleminen Beninin hallituksen toimesta on vaikeaa.[[11]](#footnote-11)

FAAPA-uutissivustolla 19.8.2021 julkaistun uutisen mukaan Beninin sosiaaliministeriön alaisuudessa toimiva perheiden, naisten ja lasten asemaan erikoistunut tutkimusyksikkö (l’OFFE / *L’Observatoire de la Famille, de la Femme et de l’Enfant*)esitteli elokuussa 2021 laatimansa selvityksen, jossa tarkasteltiin lapsinoituudesta syytettyjen lasten tilannetta yhdeksän Beninin kunnan alueella, näistä keskeisimpiä maan keskiosassa Zoun departementissa sijaitsevat Zagnanado ja Abomey, joissa lapsinoituusilmiön katsotaan olevan erityisen huomattava. Tutkimuksen tavoitteena oli kartoittaa ilmiön laajuutta ja yleisyyttä ja sen saamia muotoja sekä havaintojen pohjalta kehittää lapsinoitiin kohdistuvan väkivallan vastaisia toimintaohjeita ja -tapoja. Tutkimuksessa pyrittiin määrittelemään paitsi ilmiön laajuus ja siihen liittyvät perhe- ja kulttuuriset erityispiirteet, myös kuntatasolla käytettävissä olevien suojelu- ja tukipalveluiden laajuus ja toimivuus. Raportin vastaanottanut Zagnanadon kunnan pormestari kertoi lapsinoituudesta syytettyjen lasten joutuvan edelleen huolestuttavissa määrin erilaisten oikeudenloukkausten kohteeksi. Pormestari hyödynsi raportin esittelytilaisuutta vetoamalla erinäisiin yhteiskunnallisiin ja poliittisiin vaikuttajiin, jotta nämä hyödyntäisivät asemaansa ja vaikutusvaltaansa kiinnittääkseen huomiota lasten oikeuksien toteutumiseen hallituksen laatiman selvityksen tueksi.[[12]](#footnote-12)

Käytettävissä olevista lähteistä löytyy vain vähän mainintoja aikuisiin noitiin kohdistuvista oikeudenloukkauksista ja syrjinnästä. Al Jazeeran vuonna 2010 julkaisemassa reportaasissa haastatellun voodoo-papin mukaan Beninissä on paljon noitia erilaisissa yhteiskunnallisissa ja sosiaalisissa positioissa: noitia on sekä lasten, nuorten, aikuisten että eri ammattiryhmien kuten maanviljelijöiden, akateemikkojen, kauppiaiden ja poliitikkojen keskuudessa.[[13]](#footnote-13) Vuonna 2010 The New Humanitarian -sivustolla julkaistun artikkelin mukaan lapsinoituuteen liittyvät syytökset ovat lisääntyneet Saharan eteläpuolisessa Afrikassa. Artikkelissa viitataan UNICEFin julkaisemaan antropologiseen tutkimukseen, jossa käsitellään lapsinoituutta Länsi-Afrikassa. Suurin osa noituudesta epäillyistä oli tutkimuksen mukaan 8-14 -vuotiaita poikia. Benin kuuluu Kamerunin, Angolan, Keski-Afrikan tasavallan, Nigerian ja Kongon demokraattisen tasavallan lisäksi maihin, joissa noituuteen liittyvät syytökset ovat yleisimpiä.[[14]](#footnote-14) Noituuteen uskotaan lisäksi varsinaisesta uskonnosta (kristinusko, islam, animistiset uskomukset kuten voodoo) riippumatta maan eri osissa. Beninin hallituksen mukaan on vaikea kehittää noituudesta syyttämisen kieltävää lakia, koska noituus on ilmiönä tabu mutta silti tiiviisti juurtunut beniniläiseen kulttuuriin ja yhteiskuntaan. On kuitenkin vaikea puhua noituudesta tai säätää siihen liittyviä lakeja, sillä noituutta pidetään yliluonnollisena ilmiönä, ja tällöin sen olemassaoloa on myös vaikea havainnoida ja todistaa.[[15]](#footnote-15)

Käytettävissä olevista lähteistä löytyy joitakin mainintoja myös noituudesta syytettyihin aikuisiin kohdistuneista väkivallanteoista ja oikeudenloukkauksista, joskin osa lähteistä on ajallisesti huomattavan vanhoja. 29.5.2021 Matérin kunnassa, Atacoran departementissa tapahtui väkivaltainen hyökkäys, jossa nuorisojoukko pahoinpiteli 70-vuotiaan miehen ja 45-vuotiaan naisen, joita hyökkääjät syyttivät noituudesta. Hyökkääjät kertoivat poliisikuulusteluissa halunneensa karkottaa kylästään henkilöt, joita epäilivät noidiksi. Pahoinpitelyn uhrit joutuivat sairaalahoitoon ja tekijät oikeuden eteen.[[16]](#footnote-16) Toisen lähteen mukaan uhrit kuolivat saamiinsa vammoihin.[[17]](#footnote-17)

Africa Spectrum -lehdessä vuonna 2001 julkaistussa antropologisessa tutkimusartikkelissa käsitellään noituutta, ns. oman käden oikeutta ja oikeudellista moniarvoisuutta Beninissä yksittäisen, 1990-luvun loppuun ja 2000-luvun alkuun paikantuvan tapausesimerkin kautta. Artikkelin kirjoittaja, saksalainen antropologi Erdmute Alber tarkastelee noituudesta syytetyn miehen karkottamista kyläyhteisöstään Beninin maaseudulla ja karkotusta seurannutta väkivaltaista kuolemaa heikon viranomaiskoneiston, perinteisten johtajien ja toisaalta paikallisen väestön harjoittaman oman käden oikeuden kautta. Kirjoittaja kertoo kuulleensa kenttätutkimustensa aikana myös muista vastaavista tapauksista, joissa noituudesta epäillyt henkilöt oli karkotettu yhteisöstään sen jälkeen, kun yhteisössä oli tapahtunut onnettomuuksia ja kuolemantapauksia, joista oli syytetty noidaksi epäiltyä henkilöä. Usein hyökkääjät olivat olleet ”nuoria” yhteisön jäseniä. Kyseisessä artikkelissa esitellyssä tapauksessa eri tason hallinnolliset paikallisviranomaiset ja toisaalta kylän perinteinen johtaja yrittivät suojella noituudesta epäiltyä miestä ja estää tähän kohdistuvat hyökkäykset, mutta siitä huolimatta kuoleman johtanutta väkivaltaa ei voitu estää. Kirjoittajan mukaan viranomaissuojelun heikkouden taustalla on ylipäätään valtiokoneiston ja viranomaisjärjestelmän heikkous sekä maaseutualueilla vallitseva valtatyhjiö, joka mahdollistaa ns. oman käden oikeuteen turvautumisen paikallisissa, yhteisön sisäisissä konflikteissa. Tämän tyyppistä yhteisön taholta tulevaa väkivallan uhkaa ei voida kirjoittajan mukaan pitää sattumanvaraisena tai mielivaltaisena, vaan se tapahtuu tiettyjen sosiaalisesti määriteltyjen rajojen puitteissa.[[18]](#footnote-18)

Africa Radio -uutistoimiston 7.2.2022 julkaisemassa uutisessa kerrotaan L’Université d’Abomey Calavi -yliopistossa hyväksytystä sosiaaliantropologian väitöskirjasta, jonka kirjoittaja, tohtori Florent Eustache Hessou nostaa esiin myös Beninin eteläosissa elävän fon-heimon keskuudessa harjoitettavan ”AZE” -noituuden positiivisia puolia. Hessoun mukaan noituus on ”tiedettä”, jolla voidaan tehdä myös hyvää, vaikka Beninissä noituus on edelleen tabu ja sen harjoittaminen liitetään pääasiassa kuolemaan ja onnettomuuksiin. Hessou viittaa myös aikuisiin noitiin, joilla on voimia esimerkiksi parantaa ihmisiä ja tehdä muita hyviä asioita. Hänen mukaansa noitien hyvistä teoista ei kuitenkaan puhuta. Noituutta ei haastatellun mukaan tule sekoittaa perinteiseen lääketieteeseen, vaikka sen harjoittamista pidetäänkin usein noituutena. Noituuteen liittyviä initiaatioriittejä ei noitayhteisön mukaan saa paljastaa ulkopuolisille. Hessou kertoo Africa Radion haastattelussa suunnittelevansa noitakoulun perustamista Beniniin: oppilaitoksessa opetettaisiin erityisesti metafysiikkaa.[[19]](#footnote-19)

## Lähteet

Africa Radio 7.2.2022. *« J’ai réussi à démontrer que la sorcellerie a aussi des vertus » (chercheur).* <https://www.africaradio.com/j-ai-reussi-a-demontrer-que-la-sorcellerie-a-aussi-des-vertus-chercheur> (käyty 22.3.2022).

Alber, Erdmute 2001. “Hexerei, Selbstjustiz Und Rechtspluralismus in Benin (Wichcraft, Self-Justice and Pluralism of Law in Benin).” *Africa Spectrum*, vol. 36, no. 2, s. 145–67. Saatavilla: <http://www.jstor.org/stable/40174887> (käyty 21.3.2022).

Banouto 31.5.2021. *Matéri: 02 sorciers présumés battus à mort.* <https://www.banouto.bj/article/securite-humaine/20210531-materi-02-sorciers-presumes-battus-a-mort> (käyty 22.3.2022).

Benin Web TV 31.5.2021. *Bénin: des présumés sorciers ligotés et molestés à Matéri, les auteurs arrêtés.* <https://beninwebtv.com/benin-des-presumes-sorciers-ligotes-et-molestes-a-materi-les-auteurs-arretes/> (käyty 22.3.2022).

Deveaux, Jacques / Franceinfo 2.6.2019. *En Afrique, les "enfants sorciers" jetés à la rue par leurs familles.* <https://www.francetvinfo.fr/monde/afrique/societe-africaine/en-afrique-les-enfants-sorciers-jetes-a-la-rue-par-leurs-familles_3465989.html> (käyty 22.3.2022).

FAAPA (Fédération Atlantique des Agences de Presse Africaines) 19.8.2021. *SOCIETE/Le rapport de l’enquête sur la situation des enfants accusé de sorcellerie présenté aux acteurs*. <http://www.faapa.info/blog/societele-rapport-de-lenquete-sur-la-situation-des-enfants-accuse-de-sorcellerie-presente-aux-acteurs/> (käyty 22.3.2022).

Al Jazeera 25.11.2010. *Benin battles belief in sorcery* [video Youtube-palvelussa]. <https://www.youtube.com/watch?v=2NysL00Xw4k> (käyty 21.3.2022).

Maahanmuuttovirasto/maatietopalvelu 13.8.2021. *Benin / Yleinen tilanne ja voodoo Beninissä* [kyselyvastaus]. Saatavilla Tellus-maatietokannassa.

The New Humanitarian

2010. *Child witchcraft allegations on the rise.* <https://www.thenewhumanitarian.org/ar/node/248956> (käyty 22.3.2022).

18.7.2005. *Fears of witchcraft lead to widespread infanticide in remote north.* <https://www.thenewhumanitarian.org/fr/node/222985> (käyty 21.3.2022).

USDOS (United States Department of State) 30.3.2021. *Benin 2020 Human Rights Report.* <https://www.state.gov/wp-content/uploads/2021/09/BENIN-2020-HUMAN-RIGHTS-REPORT.pdf> (käyty 21.3.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Saatavilla Tellus-maatietokannassa. [↑](#footnote-ref-1)
2. Ks. esim. Al Jazeera 25.11.2010. [↑](#footnote-ref-2)
3. The New Humanitarian 18.7.2005; USDOS 30.3.2021, s. 22; Al Jazeera 25.11.2010; Deveaux / Franceinfo 2.6.2019. [↑](#footnote-ref-3)
4. The New Humanitarian 18.7.2005; USDOS 30.3.2021, s. 22. Ks. myös Al Jazeera 25.11.2010. [↑](#footnote-ref-4)
5. The New Humanitarian -lehden artikkelin (18.7.2005) mukaan Beninin pohjoisosissa elävistä heimoista erityisesti baatonout, bokot ja fulanit (peul) uskovat vahvasti lapsinoituuteen. [↑](#footnote-ref-5)
6. The New Humanitarian 18.7.2005. [↑](#footnote-ref-6)
7. Deveaux / Franceinfo 2.6.2019. [↑](#footnote-ref-7)
8. Ks. esim. Al Jazeera 25.11.2010. [↑](#footnote-ref-8)
9. Al Jazeera 25.11.2010. [↑](#footnote-ref-9)
10. USDOS 30.3.2021, s. 22. [↑](#footnote-ref-10)
11. Al Jazeera 25.11.2010. [↑](#footnote-ref-11)
12. FAAPA 19.8.2021. [↑](#footnote-ref-12)
13. Voodoo-papin lausunnon tarkoituksena on ilmeisesti kuvata noituuden yleisyyttä beniniläisessä yhteiskunnassa. [↑](#footnote-ref-13)
14. The New Humanitarian 2010. [↑](#footnote-ref-14)
15. Al Jazeera 25.11.2010. [↑](#footnote-ref-15)
16. Benin Web TV 31.5.2021. [↑](#footnote-ref-16)
17. Banouto 31.5.2021. [↑](#footnote-ref-17)
18. Alber / Africa Spectrum 2001, s. 145-167. [↑](#footnote-ref-18)
19. Africa Radio 7.2.2022. [↑](#footnote-ref-19)